Auguste Weber
Den Auguste Weber, gebuer de 27. Dezember 1852 zu Eech, an do gestuerwen den 3. August 1936, war e lëtzebuergeschen Dokter.

Hien huet 1883 eng Praxis zu Eech opgemaach; Zesumme mam Dr. Martin Klein huet hien déi éischt Operatiounen an der Eecher Klinick (Clinique Saint-Joseph) duerchgefouert. Vun 1884 un huet hien an der Stad praktizéiert. 1887 gouf hien Dokter vun der Diddelenger Schmelz, an huet dunn och zu Diddeleng gewunnt. Enn 1893 ass hien an d'Stad zeréckkomm an huet do vum Januar 1894 u praktizéiert. 1901 huet hien nees zu Eech gewunnt, war Dokter vun der Eecher Schmelz, mä hat nach all Dag Konsultatiounen an der Elisabetherinneklinick an der Stad. 1920 huet hien d'Eecher Schmelz aus Gesondheetsgrënn opginn, awer nach a senger Wunneng zu Eech praktizéiert.

Den Auguste Weber war President vun der Ligue luxembourgeoise contre la tuberculose (1921-1936) a vun der Société des sciences médicales (1920-1933), an déi hien 1885 opgeholl gi war.

Hie war och President vun der Lëtzebuerger Sektioun vun der "Université Cinégraphique".

Als jonke Borscht huet hie scho vun 1867 u bei dem botaneschen Aarbechtsgrupp, aus deem sech d'Société de botanique entwéckelt huet, matgemaach. 1871 war hien Tresorier vum Comité de botanique.

Am Dezember 1884 ass den Auguste Weber zesumme mat sengem Confrère Victor Feyder vun Ettelbréck op Berlin gefuer, fir do un de Course vum Robert Koch iwwer d'Cholera deelzehuelen. 1885 hunn déi zwéin en detailléierte Rapport doriwwer virgeluecht, deen an der Dréckerei V. Bück erauskoum (cf. Publikatiounen).

Publikatiounen
 Weber, A. & V. Feyder, 1885. Bericht der HH. Dr. Weber und Dr. Feyder über ihre Sendung nach Berlin zu den Vorträgen von Hrn. Geheimrath Dr. Koch über die Cholera. Luxemburg, V. Bück, 33 S.
 Weber, A., 1886. Eine neue Methode der Vereinigung der Blasenwände nach Sectio alta. Bulletin de la Société des sciences médicales du Grand-Duché de Luxembourg. Année 23 (1886), [n° 14], S. 169-178.
 Weber, A., 1886. Beiträge zur Therapie bei engem Becken. Bulletin de la Société des sciences médicales du Grand-Duché de Luxembourg. Année 23 (1886), [n° 14], S. 179-184.
 Weber, A. & G. Scholtes, 1917. Bericht über das Wirken, die Behandlung und Verpflegung der verwundeten Offiziere und Soldaten im Spitale der "ARBED" in Beggen. Bulletin de la Société des sciences médicales du Grand-Duché de Luxembourg. Année 54 (1917), [n° 23], S. 27-31.

Gielercher 
 Officier vum Ordre de la couronne de chêne
 Commandeur vum Ordre de Mérite civil et militaire d'Adolphe de Nassau
 Commandeur vum Ordre de la Couronne de Belgique
 Chevalier vun der Légion d'honneur

Literatur 
Kugener, H., 2005. Die zivilen und militärischen Ärzte und Apotheker im Großherzogtum Luxemburg. Band 3/3 (S-Z). Luxemburg, Eigenverlag, S. 1343-1756, [1]-23, [1]. (A. Weber, S. 1657-1658).
 Liez, N., 1886. Dictionnaire avec des notices biographiques de tous les membres du corps médical luxembourgeois pendant le XIXe siècle. Avec une biographie du Docteur Félix Schaan. Luxembourg, Impr. Vve M. Bourger-Blum, 167 S. (Auguste Weber, S. 145).
Mersch, J., 1963. Les Metz, la dynastie du fer. Biographie nationale du pays de Luxembourg, fasc. 12, S. 311-605 (Dr. Auguste Weber, S. 341-343). 
 Spedener, G., 1937. Die im Luxemburger Lande lebten und webten. Biographische Notizen. Grevenmacher, P. Faber, 106 S. (Aug. Weber, S. 96).

Gebuer 1852
Gestuerwen 1936
Lëtzebuergesch Dokteren
Membere vun der Section des sciences médicales vum Institut grand-ducal
Officier de l'ordre de la couronne de chêne
Commandeur de l'ordre de mérite civil et militaire d'Adolphe de Nassau
Commandeur vum Ordre de la Couronne
Chevalier de la Légion d'honneur